ناتو-نون باش کاتیبی ینس استولتنبرگ روسیانین غربه قارشی آتوم تهلوکه‌سی آچیقلامالارینا و بوتون اوکراینانی اله کئچیرمک مقصدینده هئچ بیر دییشیک‌لیک اولمادیغینی و ناتو-نون بونا قارشی اوکراینایا دستکینی داوام ائتدیرجگینی بیلدیریب.
استولتنبرگ نروژ-ین آرندال شهرینده کئچیریلن کنفرانسدا ایشتیراک ائدیب.
باش کاتیب بیلدیریب کی، روسیانین بوتون اوکراینایا نظارت ائتمک مقصدیندن ال چکدیگینه دایر هئچ بیر علامت یوخ‌دور.
روسیانین غربی پارچالاماق، قورخوتماق و اوکراینایا دستکینی دایان‌دیرماق اوچون آتوم تهلوکه‌سیندن ایستیفاده ائتمه‌یه داوام ائتدیگینی بیلدیرن استولتنبرگ دئییب: "روسیا بوتون اوکراینایا نظارتی اله کئچیرمک اوچون حربی یوللا غالیب گلمک فورصتی گؤرسه، بونو ائدجگینه تام امین‌دیر.
روسیا دؤیوشو دایان‌دیرسا، باریشین برقرار اولا‌جاق، آنجاق اوکراینا دؤیوشو دایاندیرارسا، خریطه‌دن سیلینه‌جگینی آنلاماق واجیب‌دیر. ناتو اوکراینایا دستکینی داوام ائتدیره‌جک. ناتو-نون اوکراینانین اراضی بوتؤو‌لوگونو دستکله‌ین سیاستینده هئچ بیر دییشیک‌لیک یوخ‌دور".
قئید ائدک کی، ناتو-نون باش کاتیبی اتفاقین اوکراینانین اراضی بوتؤو‌لوگونو دستکلدیگینی، اونون عضو‌لوگونون یالنیز محاربه‌دن سونرا مومکون اولدوغونو و باریشین هانسی شرایطده برقرار اولاجاغینا اوکراینانین قرار وئرجگینی تئز-تئز تکرارلاییر.
